CELEX: 62021TN0330
Language: el
Date: 2021-06-12 00:00:00
Title: Υπόθεση T-330/21: Προσφυγή της 12ης Ιουνίου 2021 — EWC Academy κατά Επιτροπής

9.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 320/44
            
         
      Προσφυγή της 12ης Ιουνίου 2021 — EWC Academy κατά Επιτροπής
      (Υπόθεση T-330/21)
      (2021/C 320/50)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: EWC Academy GmbH (Αμβούργο, Γερμανία) (εκπρόσωπος: H. Däubler-Gmelin, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απορριπτική απόφαση της Ευρωπαϊκής Επιτροπής, ειδικότερα δε της Γενικής Διεύθυνσης Απασχόλησης, Κοινωνικών Υποθέσεων και Ένταξης (EMPL), EMPL.B.2/AP/ab· Ref. Ares (2021) της 14ης Απριλίου 2021·
               
            
                  —
               
               
                  να υποχρεώσει την Ευρωπαϊκή Επιτροπή να εκδώσει νόμιμη απόφαση χορήγησης έγκρισης·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τους ακόλουθους λόγους ακυρώσεως.
      
                  1.
               
               
                  Η προσβαλλόμενη απορριπτική απόφαση της Επιτροπής της 14ης Απριλίου 2021 δεν λαμβάνει υπόψη το περιεχόμενο του άρθρου 197, παράγραφος 2, στοιχείο γ', του δημοσιονομικού κανονισμού της ΕΕ (1), σε συνδυασμό με την προκήρυξη VP/2020/008, και εφαρμόζει τις διατάξεις αυτές με νομικά ανεπίτρεπτο τρόπο στα ευρωπαϊκά συμβούλια εργαζομένων. Η απαίτηση κατά την οποία τα ευρωπαϊκά συμβούλια εργαζομένων που υποβάλλουν αίτηση οφείλουν, ως απόδειξη σταθερότητας και χρηματοοικονομικής ικανότητας, να προσκομίσουν στοιχεία περί ιδίου προϋπολογισμού, ετήσιου ισολογισμού και τραπεζικού λογαριασμού αποκλείει εξαρχής από τη στήριξη τη μεγάλη πλειονότητα των ευρωπαϊκών συμβουλίων εργαζομένων, στα οποία οι εθνικές ρυθμίσεις για τη μεταφορά της οδηγίας 2009/38/ΕΚ (2) δεν αναγνωρίζουν νομική προσωπικότητα. Τούτο αντιβαίνει στην αρχή της ίσης μεταχείρισης και της απαγόρευσης των διακρίσεων και είναι, συγχρόνως, εκ διαμέτρου αντίθετο προς τον σκοπό του προγράμματος στήριξης.
               
            
                  2.
               
               
                  Δεδομένου ότι στην προκήρυξη δεν γίνεται λόγος για τον περιορισμό του κύκλου των προσώπων που δικαιούνται να υποβάλουν αίτηση και η προκήρυξη απευθύνεται ακόμη και ρητώς και χωρίς περιορισμό, μεταξύ άλλων, στα βρετανικά ευρωπαϊκά συμβούλια εργαζομένων, ο περιορισμός παραβιάζει επίσης τη θεμελιώδη αρχή της Ένωσης περί διαφάνειας.
               
            
                  3.
               
               
                  Η υιοθετούμενη στην απορριπτική απόφαση ερμηνεία και η εφαρμογή της στα ευρωπαϊκά συμβούλια εργαζομένων οδηγεί, επιπλέον, σε ανεπίτρεπτη ευνοϊκή μεταχείριση επιχειρήσεων οι οποίες –ως κοινωνικοί εταίροι– καλούνται καταρχήν με την προκήρυξη VP/2020/008 να υποβάλουν κατάλληλα σχέδια στήριξης.
               
            
         (1)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ 2018, L 193, σ. 1).
      
         (2)  Οδηγία 2009/38/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τη θέσπιση ευρωπαϊκού συμβουλίου εργαζομένων ή διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους (αναδιατύπωση) (ΕΕ 2009, L 122, σ. 28).